## Odluka Ustavnog suda Republike Hrvatske broj U-IV-695/1994. od 8. ožujka 1995

### NN 18/1995 (17.3.1995.), Odluka Ustavnog suda Republike Hrvatske broj U-IV-695/1994. od 8. ožujka 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr. Nikola Filipović,
Ante Jelavić, mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen Žuvela,
povodom zahtjeva Gradskog sekretarijata za graditeljstvo, stambene i komunalne
poslove, promet i veze grada Zagreba, za rješavanje sukoba nadležnosti
između Gradskog sekretarijata za graditeljstvo, stambene i komunalne
poslove, promet i veze grada Zagreba i Općinskog suda u Zagrebu,
na sjednici održanoj 8. ožujka 1995. godine, donio je

## Odluku

1. Za odlučivanje o zahtjevu Kućnog savjeta zgrade u Zagrebu,
Širolina 11, za iseljenje iz zajedničkih prostorija Borisa Macana,
nadležan je Općinski sud u Zagrebu.

2. Ova će se odluka objaviti u "Narodnim novinama".

Obrazloženje:

Gradski sekretarijat za graditeljstvo, stambene i komunalne poslove,
promet i veze grada Zagreba, podnio je ovom Sudu zahtjev za rješenje negativnog
sukoba nadležnosti između tijela izvršne vlasti (Gradskog sekretarijata
za graditeljstvo, komunalne i stambene poslove, promet i veze grada Zagreba)
i tijela sudbene vlasti (Općinski sud u Zagrebu), a u predmetu iseljenja
iz zajedničkih prostorija. Gradski sekretarijat za graditeljstvo,
komunalne i stambene poslove, promet i veze zaključkom (konačnim
u upravnom postupku) broj: UP/I-371-02/92-01/1995 251-05-13-92-02 od 15.
listopada 1992. odbacio je zahtjev Kućnog savjeta zgrade u Zagrebu,
Širolina 11, za iseljenje Borisa Macana iz zajedničkih prostorija
zgrade u Zagrebu, Širolina 11, a koje koristi temeljem ugovora o obavljanju
domarskih poslova, zaključenog s Kućnim savjetom te zgrade
(naknada za obavljanje domarskih poslova).

Općinski sud u Zagrebu, rješenjem broj: III-Ps-2092/92 od 26.
listopada 1993, odbacio je tužbu Kućnog savjeta za iseljenje Borisa
Macana iz predmetnih zajedničkih prostorija s obrazloženjem da se
iste koriste bez valjane pravne osnove te da stoga, u konkretnom slučaju,
valja primijenili odredbu članka 94. Zakona o stambenim odnosima
(nadležnost stambenog organa). Nakon provedenog postupka ovaj Sud je ocijenio
da je, u konkretnom slučaju, za iseljenje iz zajedničkih
prostorija nadležan sud naveden u izreci ove odluke. Odredbom članka
94. stavka 1. Zakona o stambenim odnosima ("Narodne novine",
br. 51/85, 42/86, 37/88, 47/89, 22/90, 22/92, 58/93 i 70/93) određeno
je da ako netko useli u stan bez pravomoćne odluke o davanju stana
na korištenje ili koje druge valjane pravne osnove, stambeni će organ,
ria zahtjev zainteresirane osobe ili po službenoj dužnosti, rješenjem narediti
iseljenje. Nadalje, odredbom članka 94. stavka 6. utvrđena je
isključiva nadležnost stambenog organa za postupanje temeljem odredbe
stavka 1. ovog članka. Odredbom članka 37. Zakona o stambenim
odnosima, između ostalog, određeno je da skup stanara odlučuje
o načinu korištenja zajedničkih prostorija u zgradi.

Nadležnost sudova utvrdena je Zakonom o sudovima ("Narodne novine",
br. 3/94), kojim se dalje razrađuje načelo trodiobe vlasti,
utvrđeno odredbom članka 4. Ustava Republike Hrvatske. Odredbom
članka 3. stavka 2. tog Zakona određeno je da sudovi među
ostalim rješavaju imovinske i druge građanskopravne sporove, a odredbom
članka 16. stavak 1. točka 2. g. i k. je određeno da
Općinski sudovi sude u sporovima iz najamnih, zakupnih i stambenih
odnosa te u ostalim građanskopravnim zahtjevima koji nisu u djelokrugu
Trgovačkog suda. Na osnovi navedenog, ovaj Sud je utvrdio da je
za rješavanje u konkretnom slučaju nadležan Općinski sud u
Zagrebu, obzirom da se radi o iseljenju iz zajedničkih prostorija
zbog neizvršavanja ugovornih obveza, odnosno zbog otkaza ugovora (ugovor
zaključen između Skupa stanara i Macan Borisa, zaključen
je u okviru ovlaštenja iz članka 37. stavak 1. točka 1. Zakona
o stambenim odnosima), tj o građanskopravnom zahtjevu iz članka
16. stavak 1. točka 2. k. Zakona o sudovima.

Objava ove odluke temelji se na odredbi članka 20. stavak 1.
Ustavnog zakona o Ustavnom sudu Republike Hrvatske ("Narodne novine",
br.13/91).

Broj: U-IV-695/1994

Zagreb, 8. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 18/1995-359